Wag kritiek ná transitorooftogDie transitovoertuig waarop verdagtes losgebrand het. (Foto: Netcare 911) ’n Sekerheidswag is in ’n kritieke toestand nadat hy Maandagaand gedurende ’n transitorooftog in die gesig geskiet is. Shawn Herbst, woordvoerder van Netcare 911, sê in ’n verklaring paramedici is omstreeks 18:58 na die toneel op Modderfonteinweg in Kemptonpark ontbied. Luidens inligting het verdagtes op ’n transitovoertuig in Van Riebeeck Park losgebrand. Volgens Herbst is ’n 34-jarige sekerheidswag, wat die transitovoertuig bestuur het, gedurende die voorval in die gesig geskiet. ŉ Onbekende aantal rowers het op hulle losgebrand. Sy passasier kon daarin slaag om die koeëls te ontduik en te vlug. Nooddienste op die toneel. (Foto: Netcare 911) Die gewonde man is op die toneel gestabiliseer. ’n Lugambulans is ontbied weens die aard van die pasiënt se beserings en ook omdat die voorval so ver van ŉ gespesialiseerde hospitaal plaasgevind het. Die nodige owerhede was op die toneel om ondersoek in te stel.